CELEX: 32018D1103
Language: ro
Date: 2018-08-07 00:00:00
Title: Decizia (UE) 2018/1103 a Comisiei din 7 august 2018 de confirmare a participării Maltei la cooperarea consolidată în ceea ce privește instituirea Parchetului European

8.8.2018   
               
               
                  RO
               
               
                  Jurnalul Oficial al Uniunii Europene
               
               
                  L 201/2
               
            
         DECIZIA (UE) 2018/1103 A COMISIEI
         din 7 august 2018
         de confirmare a participării Maltei la cooperarea consolidată în ceea ce privește instituirea Parchetului European
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 328 alineatul (1) și articolul 331 alineatul (1),
         având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1),
         având în vedere faptul că, prin scrisoarea din 14 iunie 2018, Malta și-a notificat intenția de a participa la cooperarea consolidată în ceea ce privește instituirea EPPO,
         întrucât:
         
                     (1)
                  
                  
                     La 3 aprilie 2017, Belgia, Bulgaria, Cipru, Croația, Finlanda, Franța, Germania, Grecia, Lituania, Luxemburg, Portugalia, Republica Cehă, România, Slovacia, Slovenia și Spania au notificat Parlamentului European, Consiliului și Comisiei dorința lor de a stabili o formă de cooperare consolidată în ceea ce privește instituirea EPPO. În plus, prin scrisorile din 19 aprilie 2017, 1 iunie 2017, 9 iunie 2017 și, respectiv, 22 iunie 2017, Letonia, Estonia, Austria și Italia și-au exprimat intenția de a participa la instituirea respectivei cooperări consolidate.
                  
               
                     (2)
                  
                  
                     La 3 aprilie 2017, autorizarea de a stabili o formă de cooperare consolidată, menționată la articolul 20 alineatul (2) din Tratatul privind Uniunea Europeană (TUE) și la articolul 329 alineatul (1) din Tratatul privind funcționarea Uniunii Europene (TFUE), a fost considerată acordată, în conformitate cu articolul 86 alineatul (1) al treilea paragraf din TFUE.
                  
               
                     (3)
                  
                  
                     La 12 octombrie 2017, Consiliul a adoptat Regulamentul (UE) 2017/1939 de punere în aplicare a unei forme de cooperare consolidată în ceea ce privește instituirea EPPO.
                  
               
                     (4)
                  
                  
                     La 20 noiembrie 2017 a intrat în vigoare Regulamentul (UE) 2017/1939. EPPO ar trebui să își asume atribuțiile de investigare și urmărire penală la o dată care urmează să fie stabilită printr-o decizie a Comisiei, la propunerea procurorului-șef european, ulterior înființării EPPO; această dată nu poate fi mai devreme de trei ani de la intrarea în vigoare a respectivului regulament.
                  
               
                     (5)
                  
                  
                     La 14 mai 2018, Țările de Jos și-au notificat intenția de a participa la cooperarea consolidată în ceea ce privește instituirea EPPO.
                  
               
                     (6)
                  
                  
                     La 14 iunie 2018, Malta și-a notificat intenția de a participa la cooperarea consolidată în ceea ce privește instituirea EPPO.
                  
               
                     (7)
                  
                  
                     Regulamentul (UE) 2017/1939 nu impune condiții speciale de participare la cooperarea consolidată privind instituirea EPPO.
                  
               
                     (8)
                  
                  
                     În conformitate cu articolul 120 alineatul (2) primul paragraf din Regulamentul (UE) 2017/1939, EPPO își exercită competența cu privire la orice infracțiune din sfera sa de competență săvârșită după data intrării în vigoare a Regulamentului (UE) 2017/1939. În ceea ce privește infracțiunile menționate la articolele 22 și 23 din Regulamentul (UE) 2017/1939, care nu făceau deja obiectul sferei de competență a EPPO de la momentul intrării în vigoare inițiale a regulamentului respectiv, EPPO ar trebui, prin urmare, să își exercite competența în ceea ce privește teritoriul sau resortisanții Maltei după intrarea în vigoare a regulamentului respectiv în Malta,
                  
               ADOPTĂ PREZENTA DECIZIE:
         
            Articolul 1
            Se confirmă participarea Maltei la cooperarea consolidată în ceea ce privește instituirea EPPO.
         
         
            Articolul 2
            Regulamentul (UE) 2017/1939 intră în vigoare în Malta la data intrării în vigoare a prezentei decizii.
         
         
            Articolul 3
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 7 august 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 283, 31.10.2017, p. 1.